《观八陈图有感》
宋代·李兴宗

江从岷来触瞿唐，夏潦溃裂怒势张。
霜浓水落洲渚露，累累江石堆作行。
半斜半直半疏密，方营周匝门东出。
相傅呵获有鬼神，惊波不能移寸尺。
想见当年诸葛公，纶巾羽扇挥秋风。
令严部伍寂如水，出没变化机无穷。
乾坤不足当经理，写留古法艮岑趾。
上滩下峡一千年，多少英雄测玄旨。
小儿元子强多知，常化蛇势吾能窥。
灞上枋头真绝倒，空使虬髯论握奇。
斲输不可傅其子，此公天机缄骨髓。
奈何螟蝗生蝮蝎，炎刘已灰吹不起。
天教三马食一槽，老马啼啮暂咆哮。
渭阳巾帼势将蹶，大星夜陨西军号。
呜呼兴废尽天意，中原□□□□□。
□□骨肉止相残，欲拯涂炭嗟谁使。
大官酣燕刍拳馀，小官跼蹐尘埃里。
举目厌厌九泉人，谁访草庐谈世事。
向来韬备机莫投，而今投机欠良筹。
君不见峡山深茅舍底，有人抱膝高声讴。

作者简介：李兴宗，宁宗庆元元年（一一九五）知无锡县（清光绪《无锡金匮县志》卷一五）。开禧二年（一二○六）知信阳军（《宋会要辑稿》兵九之二三）。嘉定三年（一二一○）提点成都刑狱（同上书职官七四之三六）。今录诗二首。